Jurong Region Line

**Jurong Region Line** (**JRL**) on Singaporen Mass Rapid Transit -metrojärjestelmän seitsemäs linja. Sen on tarkoitus palvella maan länsiosia, erityisesti uutta Tengahin kaupunkia ja sen ympäristöä. Alunperin linja suunniteltiin rakennettavaksi LRT:ksi, mutta projekti keskeytettiin 2000-luvulla, kunnes linjan rakentamisesta osana MRT-järjestelmää ilmoitettiin vuonna 2013. Linjan on tarkoitus avautua vaiheittain vuosina 2028–2029. Se tulee olemaan ensimmäinen täysin maan päällä kulkeva MRT-linja, ja viides täysin automatisoitu MRT-linja. Linjalla tulee olemaan vähintään 27 asemaa, jotka palvelevat Choa Chu Kangia pohjoisessa, Jurong Pieriä etelässä, Peng Kang Hilliä lännessä ja Pandan Reservoiria idässä. Laajennus West Coastin kautta Kent Ridgelle valmistuu 2030–2040-luvuilla. Linja on metrokartoissa turkoosi ja sitä operoi Singapore One Rail. Se käyttää Hyundai Rotemin toimittamia kolme ja nelivaunuisia J151-junia. 

## Historia

### Suunnittelu
Vuonna 1996 julkaistu White Paper esitteli LRT-linjan, joka yhdistää Nanyangin teknilliselle yliopiston (NTU) Boon Layn asemalle East–West Linella (EWL). Jurongin aluetta palveleva LRT-linja julkistettiin ensimmäisen kerran marraskuussa 1998 osana Land Transport Authorityn (LTA) toteutettavuustutkimuksia vaikka viestintäministeri Mah Bow Tan totesi, että hankkeen toteutus riippuu kysynnästä ja matkustajamääristä.

Jurong Region Line (JRL) julkistettiin virallisesti 23. lokakuuta 2001 liikenneministeri Yeo Cheow Tongin toimesta. LRT-linja suunniteltiin palvelemaan Jurongin asukkaita, jotka asuvat EWL:n ulkopuolella, ja NTU:n opiskelijoita. Projekti keskeytettiin taloudellisen kannattamattomuuden vuoksi toukokuussa 2008.

JRL sisällytettiin osaksi vuoden 2013 maaliikenteen yleissuunnitelmaa, jonka liikenneministeri Lui Tuck Yew julkisti tammikuussa samana vuonna. Uusien kehityshankkeiden lisäksi linja palvelisi NTU:ta, Jurong Westiä, Jurongin teollisuusaluetta, West Coastia ja Choa Chu Kangia.

### Rakentaminen
JRL:n lopullinen linjaus julkistettiin 9. toukokuuta 2018 yhdessä 24 aseman kanssa. Noin 30 kilometrin pituinen linja rakennetaan kolmessa vaiheessa. Ensimmäinen vaihe, joka kattaa koko linjan länsiosan, koostuu kymmenestä asemasta Choa Chu Kangista Bahar Junctioniin sekä kahdesta haarasta Tawasiin ja Boon Layhin. Toinen vaihe, joka kattaa itäisen osan, koostuu seitsemästä asemasta, Tengah’sta Pandan Reservoirille. Viimeinen vaihe koostuu seitsemästä asemasta, jotka laajentavat linjaa Peng Kang Hillille ja Jurong Pierille. Näiden vaiheiden odotettiin valmistuvan vuosina 2026–2028. Kuitenkin COVID-19-pandemian aiheuttamat rakennusrajoitukset viivästyttivät odotettua valmistumista vuodella.

Monien asukkaiden mielestä linjaus oli kuitenkin hämmentävä sen monien haarojen vuoksi. Monet NTU:n opiskelijat toivottivat linjayhteyden tervetulleeksi, mutta kertoivat, että he suosivat suoraa bussireittiä NTU:n ja Boon Layn välillä, koska heidän pitäisi vaihtaa linjaa Bahar Junctionissa. Liikenneanalyytikot sanoivat, että lopullinen linjaus oli kompromissi, sillä radan piti kulkea rakennettujen alueiden läpi. Vaikka JRL on MRT-linja LRT:n sijaan, linja käyttää pienempiä junia, jotka pystyvät kulkemaan linjan tiukemmissa mutkissa.

Linjan rakentamista varten hankittiin monikerroksinen pysäköintialue Choa Chu Kangissa sekä osittainen 19 tontin hankinta, mikä vaikutti vain sivupiirteisiin, kuten viherreunuksiin ja aitoihin. Choa Chu Kangin ja Jurong Eastin bussipysäkit siirrettiin 16. joulukuuta 2018 ja 6. joulukuuta 2020. Pioneer Primary School yhdistyi Juying Primary Schoolin kanssa vuonna 2022 mahdollistaakseen radan uudistetun linjauksen, joka kulkisi entisen koulun alueen läpi.

Ensimmäiset sopimukset JRL:n asemien rakentamisesta myönnettiin syyskuussa 2019. Sopimus linjan Tengahin varikon rakentamisesta myönnettiin marraskuussa 2019, ja kalustosopimus helmikuussa 2020. Viimeinen aseman rakennussopimus myönnettiin toukokuussa 2022. JRL:n rakentaminen alkoi virallisesti peruskiven muurausseremonialla 13. tammikuuta 2023.

Toukokuussa 2023 LTA järjesti tarjouskilpailun JRL:n liikennöitsijöiden nimittämiseksi. Marraskuussa 2024 JRL:n liikennöintisopimus myönnettiin Singapore One Railille (SOR), ComfortDelGron SBS Transitin ja RATP Dev Asia Pacificin yhteisyritykselle. Yhteisyritys liikennöi linjaa, yhdeksän vuoden ajan, ja sopimuksessa on kahden vuoden lisäoptio. Tällainen järjestely on myös ensimmäinen MRT-linjalle Singaporessa. SBS Transit omistaa enemmistöosuuden 75,01 % yrityksestä, kun taas RATP Dev omistaa loput 24,99 %.

### Avaaminen
Maaliskuussa 2026 ilmoitettiin, että linjan ensimmäisen vaiheen avaamista oli siirretty vuoden 2028 puoliväliin. Liikenneministeriö katsoi viivästyksen johtuvan aiemmista COVID-19-pandemian aiheuttamista takaiskuista sekä linjan rakentamisen monimutkaisuudesta tiheästi asutuilla alueilla. Työt HDB:n lohkojen läheisyydessä ja pääteiden yli, sekä lisävalmistelut kanavan ylittävälle viaduktille pahensivat viivästystä entisestään.

### West Coastin laajennus
25. elokuuta 2015 liikenneministeri Lui Tuck Yew ilmoitti mahdollisuudesta jatkaa JRL:ää Pandan Reservoirista Haw Par Villaan Pasir Panjangin alueen kautta. Laajennus parantaisi yhteyksiä Singaporen länsiosan ja Central Business Districtin välillä. Laajennuksen odotettiin valmistuvan vuoteen 2030 mennessä. 

Vuoden 2024 East–West -linjan häiriön jälkeen kansanedustaja Leong Mun Wai vaati JRL:n jatketta Haw Par Villaan, jolloin linjalta olisi yhteydet Circle Lineen ja Cross Island Lineen, ja joka parantaisi liikenneyhteyksiä Singaporen länsialueella. Vastauksena liikenneministeri Amy Khor kertoi, että LTA arvioi edelleen laajennussuunnitelmia alueen ennustettujen kehitysten rinnalla.

5. maaliskuuta 2025 liikenneministeri Chee Hong Tat vahvisti West Coastin laajennuksen, ja kertoi että se rakennetaan kahdessa vaiheessa. Arvioituaan ennustettuja matkustajamääriä ja tulevia kehityshankkeita, LTA katsoi, että yhteys Kent Ridgen asemalle Circle Linella olisi optimaalisempi kuin Haw Par Villaan. Ensimmäinen vaihe, jonka on tarkoitus valmistua 2030-luvun loppuun mennessä, laajentaa JRL:ää West Coastille Cross Island Linella. 2040-luvun alkuun mennessä avattava toinen vaihe laajentaa linjaa Kent Ridgeen. West Coastin ja Kent Ridgen välille mahdollisesti rakennettavia lisäasemia ei ole vielä selvitetty, ja reitti saattaa kulkea Singaporen kansallisen yliopiston (NUS) kautta. West Coastin laajennuksen tutkimukset alkavat vuonna 2026. 

### JS2A:n väliasema
Nimetön väliasema Choa Chu Kang Westin ja Tengahin asemien välissä, JS2A, julkistettiin 4. maaliskuuta 2026. Se avautuu 2030-luvun puolivälissä, samanaikaisesti Tengahin Forest Hillin alueen kehityksen kanssa. 

## Lähteet